MiWay-baas sê jammer oor omstrede twietRené Otto, MiWay se uitvoerende hoof (Foto: MiWay) René Otto, die uitvoerende hoof van MiWay, het om verskoning gevra vir ŉ omstrede twiet wat talle sosialemediagebruikers, en veral Afrikaanssprekendes, warm onder die kraag gelaat het. Otto se twiet op 9 Augustus het verwys na die boek Die seuns van Bird Island, ŉ boek wat self onlangs wyd opslae veroorsaak het. In die twiet sê Otto dié boek is ŉ moet-lees vir wit Suid-Afrikaners, “veral Afrikaners wat glo hulle is God se verkose volk, wat steeds in ontkenning is oor die verwoesting van die Apartheidsera”. Otto sê verder die boek het hom platgeslaan. “Wat leer ons hieruit en kan ons dit ooit regstel?” Otto se twiet is met ŉ stortvloed kritiek begroet. Talle mense het hom oor die kole gehaal en onder meer aangevoer dit is onregverdig dat alle Afrikaners nou blameer word vir enkele individue se beweerde oortredings, dat Otto ŉ blinde oog draai vir die huidige regering se mislukkings en dat die bewerings in die Bird Island-boek nie bewys is nie. Verskeie mense het ook gesê hulle sal hul versekeringsdekking by MiWay kanselleer in protes teen Otto se uitlatings. Otto het enkele dae later in nog ŉ twiet om verskoning gevra vir sy woorde. Hy het erken hy kon die oorspronklike twiet “beter bewoord het” en het gesê hy wou bloot die boek vir alle Suid-Afrikaners aanbeveel. Hy het ook reageer op individue se reaksies op sy twiet en om verskoning gevra. Nadat die storm om Otto se kop klaarblyklik nie gaan lê het nie, het hy Sondag ŉ formele verklaring oor die aangeleentheid uitgereik. In die verklaring beklemtoon hy dat hy die plasing in sy persoonlike hoedanigheid getwiet het en dat dit nie die sienings van MiWay reflekteer nie. “My bedoeling met die twiet, hoewel uitlokkend, was nie om enige persoon of kultuur skade te berokken nie, maar om die lees van die boek aan te moedig en alle Suid-Afrikaners, veral Afrikaanssprekendes (wat myself insluit), uit te daag om te debatteer oor hul rol in nasiebou,” lui die verklaring. “In retrospek het ek klaaglik misluk. Ek het van omstrede bewoording gebruik gemaak wat Afrikaanssprekende Suid-Afrikaners beledig en seergemaak het. Toe ek bewus geword het van die aanstoot wat ek veroorsaak het, het ek ŉ onvoorwaardelike verskoning op Twitter gepubliseer. Ek wil die verskoning weer hier herhaal. Ek neem ten volle verantwoordelikheid vir my optrede. Ek moes van beter geweet het. Dit is nie in my aard om kwetsend of aanstootlik te wees nie, tog is die reaksie op die twiet ŉ aanduiding dat die plasing mense wel aanstoot gegee en seergemaak het. Ek kan net myself hiervoor blameer.” Otto se omstrede twiet. Foto: Verskaf. Otto het gesê baie van die afleidings en interpretasies wat later uit die twiet gemaak is, is onregverdig en onwaar. “Ek wil dit duidelik stel dat ek nie Afrikaners haat nie en ook nooit so gesê het nie. Ek glo nie alle Afrikaners of Suid-Afrikaners is sleg nie en het ook nooit so gesê nie. Ek het ook nooit geïmpliseer dat Afrikaners pedofiele of moordenaars is nie,” het hy gesê. “Inteendeel, ek ag die oorgrote meerderheid van Afrikaners as eerbare, hardwerkende mense wat op verskeie maniere ŉ massiewe bydrae tot hierdie land maak.” Hy het bygevoeg dat hy wel meen daar is ruimte vir opbouende debatvoering oor die rol wat alle Suid-Afrikaners kan speel om by te dra tot nasiebou. Hy het gesê hy glo dat indien Suid-Afrikaners versuim om suksesvolle nasiebou te bewerkstellig, sal dit tot almal se nadeel wees. “Hierdie ervaring het my ŉ baie harde les geleer. Ek sal daaruit leer en groei en hopelik ŉ beter mens wees as gevolg daarvan.” Die seuns van Bird Island beweer dat drie voormalige ministers van die Nasionale Party in die 80’s by pedofilie betrokke was. Volgens die boek was genl. Magnus Malan, ŉ voormalige minister van verdediging, sowel as John Wiley, ŉ voormalige minister van omgewingsake, en ŉ derde minister wat nog leef en wie se naam op regsadvies weerhou word, glo by die oortredings betrokke, maar is polisie-ondersoeke na die bewerings destyds in die kiem gesmoor. Mark Minnie, een van die skrywers van die boek, is verlede week dood op ŉ kleinhoewe buite Port Elizabeth aangetref. Hy het glo sy eie lewe geneem.